Komisijos reglamentas (EEB) Nr. 2273/93
1993 m. liepos 28 d.
nustatantis grūdų intervencinius centrus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] ir ypač į jo 5 straipsnį;
kadangi, siekiant užtikrinti tinkamą intervencinės rinkos veikimą, intervenciniai centrai turi būti parenkami atsižvelgiant į geografinę vietovę ir saugojimo galimybes, kad būtų galima pristatyti ir paskirstyti didelius javų kiekius,
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Intervenciniai centrai, nustatyti pagal Reglamento (EEB) Nr. 1766/92 5 straipsnį, atitinka vieną iš tokių sąlygų:
a) jie yra besispecializuojančiose javų auginimo srityse, kurių produkcija nuolat arba kartais gerokai viršija vietinę paklausą, atsižvelgiant į žemės ūkio ir rinkos struktūras tame regione;
b) juose yra reikiama saugojimo bazė;
c) jie turi ypatingą rinkos reikšmę prekėms Bendrijoje ir už jos ribų.
2 straipsnis
1. 1 straipsnio a punkte apibūdintuose regionuose tokiais centrais laikomi tik tie, kuriuose yra:
a) saugojimo bazė su technine įranga, leidžiančia vežti, prižiūrėti ir paskirstyti gana didelius grūdų kiekius;
b) transporto ryšiai, tinkami grūdams pervežti ir visų pirma jiems paskirstyti.
2. Tik tokie centrai, atitinkantys 1 straipsnio b ir c punktuose minimas sąlygas, laikomi tinkamais, kurių saugojimo bazė, techninė įranga ir palanki geografinė padėtis leidžia suvežti ir visų pirma paskirstyti didelius vienarūšių grūdų kiekius.
3 straipsnis
Šiuo reglamentu panaikinamas Komisijos reglamentas (EEB) Nr. 2006/80 [2].
4 straipsnis
Šis reglamentas įsigalioja kitą dieną po jo paskelbimo žurnale Europos Bendrijų oficialiajame leidinyje.
Jis taikomas nuo 1993 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. liepos 28 d.